**Ενδεικτικές απαντήσεις - Ο πιστός φίλος, Όσκαρ Ουάιλντ**



**Ενότητα 1η: «Ο μικρούλης Χανς... Είναι ολοφάνερο.[...]»**

1. Να παρουσιάσετε σε μία παράγραφο 10 σειρών περίπου το νόημα της 1ης ενότητας του κειμένου.

Ο μικρός Χανς είχε φίλο το μυλωνά Χιου, ο οποίος στο όνομα της φιλίας έπαιρνε πάντα κάθε αγαθό (φρούτα, λουλούδια, κ.ά.) από τον κήπο του μικρού του φίλου, όμως ο ίδιος δεν του έδινε τίποτα από τον πλούτο του. Ακόμα και τον χειμώνα, όταν ο Χανς υπέφερε από το κρύο, την πείνα και τη μοναξιά, ο μυλωνάς δεν τον επισκεπτόταν, με την προφανή δικαιολογία ότι θα τον ενοχλούσε. Και ενώ η σύζυγός του τον επαινούσε για την αγάπη του προς τους άλλους, αυτός απέρριψε την πρόταση του μικρού του γιου να φωνάξουν τον Χανς στο σπίτι τους για φαγητό και παρέα, με τη δικαιολογία ότι ο Χανς θα ζήλευε τα αγαθά τους και θα χαλούσε ο χαρακτήρας του.

1. Δώστε έναν τίτλο στην ενότητα.

«Ο καλοκάγαθος Χανς και ο υποκριτής μυλωνάς.»

1. Πώς χαρακτηρίζετε τον πλούσιο μυλωνά από τη συμπεριφορά του στην ενότητα; Να αναφέρετε τα σχετικά αποσπάσματα από την ενότητα που στηρίζουν την απάντησή σας.

Από τις σκέψεις, τα λόγια και τις πράξεις του μυλωνά, δηλαδή από τη συμπεριφορά του απέναντι στο μικρούλη Χανς, μπορούμε να τον χαρακτηρίσουμε γενικά **υποκριτή** και **συμφεροντολόγο**, αφού παρουσιάζεται να έχει «ευγενικές ιδέες» για το θέμα της φιλίας αλλά στην πράξη αποσκοπεί μόνο στο δικό του συμφέρον. *«Οι αληθινοί φίλοι πρέπει να μοιράζονται τα πάντα»*, έλεγε ο μυλωνάς παίρνοντας λουλούδια, βότανα ή καρπούς από τον κήπο του μικρούλη Χανς ενώ στη συνέχεια έλεγε στο γιο του ότι *«αν έρθει εδώ ο Χανς, μπορεί να ζητήσει να του δώσω αλεύρι με πίστωση, κι αυτό δε θα μπορούσα να το κάνω. Άλλο το αλεύρι κι άλλο η φιλία, αυτά τα πράγματα δεν πρέπει να τα μπερδεύουμε.»*

Ακόμα στο περιστατικό με το μικρό γιο του ο μυλωνάς φαίνεται **εγωιστής** και προβάλλει ότι πάντα αυτός ξέρει το σωστό ενώ στην πραγματικότητα **δεν διαθέτει καθόλου ενσυναίσθηση**, δηλαδή δεν μπορεί να μπει στη θέση του άλλου. Αν και υποστηρίζει ότι είναι ο καλύτερος φίλος του μικρούλη Χανς δεν θέλει να του προσφέρει το παραμικρό. Μάλιστα κατηγορεί το γιο του ως *«κουτό»*, που δε μαθαίνει τίποτα στο σχολείο, όταν προτείνει να προσκαλέσουν τον μικρούλη Χανς στο σπίτι τους και να του προσφέρει το μισό από το φαγητό του και να του κάνει παρέα.

Τέλος, ο μυλωνάς είναι **αχάριστος**, καθώς «*δεν έδινε ποτέ τίποτα σε αντάλλαγμα στο μικρούλη Χανς»*, παρόλο που ήταν πλούσιος και έπαιρνε ό,τι μπορούσε από αυτόν.

1. Ποιες θεωρίες για τη φιλία διατυπώνει ο μυλωνάς;

Ο μυλωνάς διατυπώνει για τη φιλία υπέροχες απόψεις που, ωστόσο, θα έπρεπε να αποδεικνύονται και με ανάλογες πράξεις…

*«Οι αληθινοί φίλοι πρέπει να μοιράζονται τα πάντα».* Όχι μόνο υλικά αγαθά αλλά και τις χαρές και ειδικά τις λύπες και τις δυσκολίες της καθημερινότητάς τους.

Έλεγε *«θαυμάσια πράγματα για την ανιδιοτέλεια της αληθινής φιλίας».* Η ανιδιοτέλεια, δηλαδή η προσφορά στο φίλο σου χωρίς να περιμένεις αντάλλαγμα είναι πράγματι ένα από τα σημαντικότερα χαρακτηριστικά της φιλίας.

*«Η ζήλια είναι πράγμα τρομερό και πολύ κακό για όλους. Δε θα επιτρέψω να χαλάσει ο χαρακτήρας του Χανς. Είμαι ο καλύτερός του φίλος, και πάντα θα τον προσέχω και θα φροντίζω να μην μπει σε κανέναν πειρασμό.»* Πράγματι ο καλός φίλος φροντίζει για την ηθική υπόσταση του φίλου του και τον προφυλάσσει από κάθε πειρασμό. Βέβαια στην πραγματικότητα ο μυλωνάς δεν θέλει να προφυλάξει το χαρακτήρα του φίλου του αλλά τα δικά του αγαθά από τον φίλο του.

Τέλος, εντοπίζουμε και την ακόλουθη **λαθεμένη** άποψη του μυλωνά για τη φιλία, η οποία έρχεται σε αντίθεση με την ανιδιοτέλεια: *«Άλλο το αλεύρι κι άλλο η φιλία, αυτά τα πράγματα δεν πρέπει να τα μπερδεύουμε. Οι λέξεις γράφονται διαφορετικά και σημαίνουν διαφορετικά πράγματα. Είναι ολοφάνερο.»*

1. Με ποια επιχειρήματα ο μυλωνάς προσπαθεί να δικαιολογήσει τις δήθεν «φιλικές» πράξεις του;

Παράλληλα με τις θεωρίες για τη φιλία ο μυλωνάς διατυπώνει λογικοφανή αλλά καθόλου πειστικά επιχειρήματα, για να στηρίξει τη συμπεριφορά του ως αληθινά φιλική:

Το χειμώνα ο μικρούλης Χανς υπέφερε από το κρύο, την πείνα και τη μοναξιά. Όμως ο «φίλος» του, ο μυλωνάς, δεν πήγαινε να τον επισκεφτεί, για να τον βοηθήσει και να του κάνει συντροφιά, όπως θα έκανε ένας αληθινός φίλος. Και δικαιολογούσε τη στάση του έτσι: *«Δεν ωφελεί να πάω να δω το Χανς όσο κρατάει το χιόνι», έλεγε ο μυλωνάς στη γυναίκα του, «γιατί όταν οι άνθρωποι έχουν στενοχώριες, πρέπει να τους αφήνουμε ήσυχους και να μην τους ενοχλούμε μ’ επισκέψεις. […]Θα περιμένω λοιπόν να έρθει η άνοιξη, και τότε θα πάω να τον δω, θα μου δώσει κι ένα μεγάλο πανέρι πρίμουλες κι αυτό θα τον κάνει πολύ ευτυχισμένο».* Η δικαιολογία είναι προφανής. Όταν ο φίλος μας είναι στενοχωρημένος, τότε πρέπει να τον επισκεπτόμαστε, για να νιώσει συμπαράσταση, παρηγοριά και ανακούφιση. Ο ίδιος, ωστόσο, ο μυλωνάς, προτιμάει να επισκεφτεί τον φίλο του την άνοιξη για το δικό του συμφέρον και όχι δήθεν για να τον κάνει ευτυχισμένο.

Όταν ο μικρότερος γιος του μυλωνά πρότεινε με πραγματικά φιλικά και φιλάνθρωπα συναισθήματα να καλέσουν το μικρό Χανς, για να φάει και να περάσει καλά, ο πατέρας του τον αποπήρε λέγοντας: *«Μα αν ερχόταν εδώ ο Χανς κι έβλεπε τη ζεστή φωτιά μας, τα πλούσια φαγητά μας και το μεγάλο μας βαρέλι με το κόκκινο κρασί, ίσως να ζήλευε, κι η ζήλια είναι πράγμα τρομερό και πολύ κακό για όλους. Δε θα επιτρέψω να χαλάσει ο χαρακτήρας του Χανς. Είμαι ο καλύτερός του φίλος, και πάντα θα τον προσέχω και θα φροντίζω να μην μπει σε κανέναν πειρασμό».* Ο μυλωνάς προσποιείται ότι ενδιαφέρεται για το χαρακτήρα του φίλου του ενώ στην πραγματικότητα τσιγκουνεύεται να προσφέρει ο,τιδήποτε στο μικρό Χανς. Επομένως, ψεύδεται.

Ο μυλωνάς θέλει να αποφύγει τη συνάντηση με τον Χανς, επειδή ίσως του ζητούσε να αγοράσει αλεύρι όχι τοις μετρητοίς αλλά με πίστωση (με δανεισμό). Σύμφωνα με τον μυλωνά δεν πρέπει να συγχέουμε τη φιλία με το συμφέρον μας. Αυτό αντιβαίνει μια βασική αρχή της φιλίας σύμφωνα με την οποία θα πρέπει να στηρίζουμε τον φίλο μας στην ανάγκη ακόμη και παραμερίζοντας το προσωπικό μας συμφέρον. «*Εξάλλου, αν έρθει εδώ ο Χανς, μπορεί να μου ζητήσει να του δώσω αλεύρι με πίστωση, κι αυτό δε θα μπορούσα να το κάνω. Άλλο το αλεύρι και άλλο η φιλία, αυτά τα πράγματα δεν πρέπει να τα μπερδεύουμε. Οι λέξεις γράφονται διαφορετικά και σημαίνουν διαφορετικά πράγματα. Είναι ολοφάνερο».*

